Akademický senát

13.03. 2017

**Zámer usporiadania vlastníckych práv k nehnuteľnostiam v areáli ŠD Mladosť medzi STU a UK**

Predkladá: **prof. Ing. Robert Redhammer, PhD.**

rektor

Vypracoval: **Ing. Dušan Faktor, PhD.**

kvestor

Zdôvodnenie: Žiadosť rektora Univerzity Komenského v Bratislave a potreba usporiadania vlastníckych práv medzi STU a UK.

Návrh uznesenia: Akademický senát súhlasí so zámerom usporiadania vlastníckych práv k nehnuteľnostiam nachádzajúcim sa v areáli ŠD Mladosť v katastrálnom území Karlova Ves medzi Slovenskou technickou univerzitou v Bratislave a Univerzitou Komenského v Bratislave.

**Dôvodová správa**

1. Dňa 10.11.2016 bol na adresu sídla Slovenskej technickej univerzity v Bratislave (ďalej len „STU“) doručený list rektora Univerzity Komenského v Bratislave (ďalej len „UK“) zo dňa 08.11.2016, ktorým požiadal rektora STU o opätovné otvorenie rokovaní za účelom usporiadania vlastníckych práv k nehnuteľnostiam nachádzajúcim sa v katastrálnom území Karlova Ves v areáli Študentského domova Mladosť, resp. Vysokoškolského mesta Ľ. Štúra - Mlyny.
2. Usporiadanie vlastníckych práv medzi STU a UK sa má týkať nasledovných nehnuteľností:

* nehnuteľnosť zapísaná na LV č. 1425 ako: stavba, súpisné číslo: 5912, umiestnená na parc. č. 2940/29, druh stavby: 19 - Budova pre šport a rekreačné účely, popis stavby: telocvičňa, Staré Grunty (ďalej len „telocvičňa“). Telocvičňa je vo vlastníctve STU a je umiestnená na pozemku vo vlastníctve UK.
* nehnuteľnosti zapísané na LV č. 1425 ako parcely reg. „C“ evidované na katastrálnej mape ako: parc. č. 2981/61, parc. č. 2981/18, parc. č. 2981/19, parc. č. 2981/20, časť parc. č. 2981/5, časť parc. č. 2981/1 (ďalej len „pozemky pod vodojemom“). Pozemky pod vodojemom sú vo vlastníctve STU a je na nich umiestnená stavba, súpisné číslo: 6289, umiestnená na parc. č. 2981/61, druh stavby: 18 - Budova technickej vybavenosti sídla, popis stavby: vodojemy, ktorá je vo vlastníctve UK. Všetky spomenuté pozemky buď obkolesujú stavbu (vodojem) vo vlastníctve UK, alebo s ňou technicky súvisia a sú potrebné pre prístup k nej
* nehnuteľnosti (pozemky) vo vlastníctve STU a UK priliehajúce k spoločnej hranici medzi nehnuteľnosťami vo vlastníctve STU a UK (ďalej len „pozemky pri hranici“)

(spolu ďalej len „nehnuteľnosti“).

1. Za účelom usporiadania vlastníckych práv k nehnuteľnostiam prebehlo niekoľko pracovných stretnutí medzi zamestnancami STU a zamestnancami a právnym zástupcom UK.
2. Na ostatnom pracovnom stretnutí konanom dňa 13.12.2016 na Rektoráte STU došlo medzi STU a UK k dohode, že usporiadanie vlastníckych práv k nehnuteľnostiam sa uskutoční zámenou nehnuteľností.
3. Zámena bude uskutočnená s poukazom na § 6 ods. 1 zákona č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov, podľa ktorého: *Verejnoprávna inštitúcia je oprávnená uzavrieť zámennú zmluvu, ktorou nadobudne do svojho vlastníctva veci, ktoré jej budú slúžiť na plnenie jej úloh*.
4. Predmetom zámeny budú nehnuteľnosti:

* vo vlastníctve STU: telocvičňa, pozemky pod vodojemom, pozemky pri hranici vo vlastníctve STU,
* vo vlastníctve UK: pozemky pri hranici vo vlastníctve UK.

1. Hodnota nehnuteľností bude určená na základe znaleckých posudkov a rozdiel v hodnote zamieňaných nehnuteľností bude zo strany UK zaplatený STU v peniazoch.
2. Presný rozsah a výmery zamieňaných nehnuteľností ako aj nová hranica medzi nehnuteľnosťami (pozemkami) vo vlastníctve STU a UK bude určená na základe geometrického plánu.
3. Náklady na vypracovanie geometrického plánu budú znášať STU a UK pomerne.
4. So zámenou musia vysloviť predchádzajúci písomný súhlas Akademický senát STU a Správna rada STU.
5. Účelom usporiadania vlastníckych práv zámenou nehnuteľností je zjednotiť vlastnícke práva k pozemkom a k stavbám na nich umiestnených a uľahčiť STU aj UK užívanie a udržiavanie ostatných nehnuteľností v ich vlastníctve.

Prílohy:

Obr. č. 1 – návrh hranice pozemku – červenou vyznačené spoločné parcely STU - UK